SL Uradni list Evropske unije C 288/13

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 288/09

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„WALBECKER SPARGEL“

ES št.: DE-PGI-0005-0857-08.02.2011

ZGO ( X ) ZOP ( )

1. Ime:

„Walbecker Spargel“

2. Država članica ali tretja država:

Nemčija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz 1. točke:

Sveži beli, zeleni ali vijolični šparglji (Asparagus officinalis). Užitni poganjki se prodajajo neolupljeni ali olupljeni. Šparglji „Walbecker Spargel“ se gojijo v skladu s pravili dobre strokovne prakse. Neolupljeni šparglji morajo pri prodaji izpolnjevati najmanj standard UNECE FFV04 (Asparagus).

Poganjki so pri belih špargljih dolgi največ 22 cm. Šparglji morajo biti celi in nepoškodovani. Na njih ne sme biti gnilobe in poškodb, vonj in videz pa morata biti sveža.

Šparglji „Walbecker Spargel“ so edinstveni zaradi strukture iz tankih vlaken, rahlo oreškastega in izrazitega okusa po špargljih ter mehkih poganjkov.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Gojenje špargljev „Walbecker Spargels“ od sajenja do pobiranja mora potekati na opredeljenem geografskem območju.

Gojenje se začne z ustrezno pripravo tal pred sajenjem. Nasad špargljev se za to oskrbi z ustreznimi deleži humusa (podorine, kompost). Njegova priprava traja eno leto, pri čemer se tla okopavajo 80 centimetrov globoko, da bi se lahko rastline globoko ukoreninile in se optimalno razvijale. Šparglji se praviloma sadijo sredi aprila, če se pomlad začne bolj zgodaj, pa tudi že marca. Z gredic se pri tem skrbno odstranijo ostanki korenin in kamni, da taki trdi sestavni deli ne bi ovirali ravne rasti poganjkov špargljev.

Šparglji se v nasadu prvič pobirajo po dvoletni fazi rasti, tj. v tretjem letu.

Če se šparglji sadijo pod črno-belo folijo, je treba zelo paziti in folijo pri močnem soncu pravočasno obrniti s črne strani na belo, da se kakovost špargljev ne bi poslabšala zaradi prezrelih vršičkov.

Dušikovo gnojilo se sme na nasadih, na katerih se pobirajo šparglji, uporabljati le po koncu obdobja pobiranja. Približno 21 dni pred koncem sezone špargljev se odvzamejo vzorci tal, da bi se lahko ugotovilo, česa v tleh primanjkuje, da bi se po pobiranju ustrezno gnojilo z dušikovim gnojilom. Za boljšo kakovost in rast se izvajajo gojitveni ukrepi, kot sta trajnostna obdelava tal in ustrezno gnojenje, med drugim z magnezijem in kalijevimi gnojili.

3.6 Posebna pravila za rezanje, ribanje, pakiranje itn.:

Pakiranje

Vsebina vsakega pakiranja mora biti enaka. Vsaka enota mora vsebovati samo šparglje z območja, odobrenega za vzgojo špargljev „Walbecker Spargel“. Šparglji v pakirni enoti morajo biti iste kakovosti, barvne skupine in velikosti. Iz vidnega dela pakiranja mora biti razvidna celotna vsebina.

Šparglje „Walbecker Spargel“ je treba zaradi ohranitve kakovosti hitro ohladiti. Najpozneje štiri ure po pobiranju jih je treba ohladiti v vodi iz vrtin ali zelo mrzli vodi s temperaturo od 1 do 12 °C. Čim hitreje jih je treba dati v prodajo. Skladiščiti se smejo po možnosti največ tri dni v hladilnici na temperaturi od 1 do 4 °C.

Gojitelj sme hladilno verigo prekiniti le za kratek čas med pakiranjem, dobavo in dostavo.

Prostori za pripravo, hlajenje in po potrebi prodajo morajo izpolnjevati higienske zahteve.

3.7 Posebna pravila za označevanje:

—

4. Kratka opredelitev geografskega območja:

Gojitveno območje špargljev „Walbecker Spargel“ leži na severozahodu nemške zvezne dežele Severnega Porenja-Vestfalije. Razteza se vzdolž nemško-nizozemske meje. Zahodna meja navedenega območja sovpada z državno mejo. Na severu od sečišča državne meje in avtoceste A57 se meja nadaljuje vzdolž navedene avtoceste proti vzhodu. Na sečišču avtoceste A57 in magistralne ceste B9 se mejna črta prelomi proti jugovzhodu in gre vzdolž navedene magistralne ceste do njenega sečišča z magistralno cesto B58. Tam se meja gojitvenega območja prelomi proti jugozahodu in gre vzdolž magistralne ceste B58. Od sečišča magistralne ceste B58 in lokalne ceste L221 se meja nadaljuje vzdolž navedene lokalne ceste do njenega sečišča z avtocesto A61. Meja pa se nadaljuje še vzdolž avtoceste A61 do njenega sečišča z državno mejo.

5. Povezanost z geografskim območjem:

5.1 Posebnosti geografskega območja:

Gojitveno območje je del Spodnjeporenskega nižavja. Odlikuje se po podnebnih razmerah, ki so idealne za gojenje špargljev. Prav v pomembnih mesecih, tj. marcu, aprilu, maju in juniju, je količina padavin za rast špargljev zadostna, temperature pa so vseskozi blage.

Za gojitveno območje so značilna peščena, na jugovzhodu pa tudi ilovnata in puhličasta tla. Za površine, ki se tradicionalno izbirajo za gojenje špargljev, so značilna tla z visokim deležem peska. Pesek izvira iz rečnih sipin Maasa in Niersa. Struktura tal med rekama Niers in Maas se je razvila v ledeni dobi. Zanjo so značilna mestoma rahlo peščena tla, ki so zračna in ne zadržujejo deževnice ter imajo visoko vsebnost mineralov, nekaj puhlice, večji delež humusa in visoko vsebnost apnenca. Kmetom z gojitvenega območja so se ta tla skozi zgodovino zdela veliko bolj pomanjkljiva od debelih tal v okoliških krajih, kot so Pont, Nieuwkerk, Aldekerk in Baersdonk, ki so na splošno primernejša za gojenje poljščin od tal na navedenem geografskem območju. Toda tla na navedenem geografskem območju so idealna prav za gojenje špargljev.

5.2 Posebnosti proizvoda:

Šparglji „Walbecker Spargel“, ki se smejo tržiti le sveži bele, zelene ali vijolične barve, so edinstveni zaradi strukture iz tankih vlaken, rahlo oreškastega in izrazitega okusa po špargljih ter mehkih poganjkov. Lokalni gojitelji imajo posebno znanje in veščine za gojenje špargljev, s katerimi ob pravilni pripravi tal, sajenju in izbiri obdobja pobiranja zagotovijo, da imajo šparglji Walbecker posebno lepo in ravno rast ter dobro konsistenco. Šparglji Walbecker zaradi dolge tradicije in posebno dobrih lastnosti uživajo izjemen ugled, ki sega daleč zunaj gojitvenega območja.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Strukturo iz tankih vlaken, oreškast in izrazit okus poganjkov špargljev, njihovo mehkost in ravno rast omogočajo idealne značilnosti tal na območju Walbecka in podnebne razmere Spodnjeporenskega nižavja. Prav pri špargljih je posebno tesna povezava med značilnostmi pridelka in naravnimi razmerami, saj je njihov okus 70-odstotno odvisen od tal, največ 20-odstotno od načina njihove obdelave in gnojenja ter le 10-odstotno od vrste špargljev. Pesek iz sipin, ki mu je bil dodan humus in je najustreznejši za gojenje špargljev, tako dobi dovolj padavin prav marca, aprila, maja in junija, ko so blage tudi temperature. Pravila dobre kmetijske prakse poleg tega zagotavljajo kakovost pridelkov.

Posebno kakovost špargljev „Walbecker Spargel“ je mogoče utemeljiti z znanjem in veščinami za gojenje špargljev, ki so jih gojitelji nabirali več generacij, zlasti kar zadeva ustrezno obdobje sajenja, začetek in konec pobiranja, način uporabe prekrivnih folij in njihov obseg, pravilno pripravo gredice in odstranjevanje koreninskih grud in kamnov z nje ter določanje potrebe po gnojilih z vzorci.

Šparglji „Walbecker Spargel“ uživajo izjemen ugled. Pravnik in nekdanji major dr. Walther Klein-Walbeck je med inflacijo leta 1923 prvič poskusil gojiti šparglje okoli gradu Walbeck. Njegovi uspehi so hitro zbudili zanimanje lokalnih kmetov, ki pri drugih poljščinah na peščenih tleh niso imeli posebno dobrega pridelka. Jeseni leta 1927 je 33 kmetov iz Walbecka izrazilo pripravljenost, da spomladi leta 1928 začnejo gojiti šparglje. V prvi sezoni je bilo obdelanih 200 oralov (50 hektarov) nasada špargljev. Dr. Walther Klein-Walbeck je 1. januarja 1929 s 55 gojitelji špargljev ustanovil sedanjo predlagateljico vloge – registrirano zadrugo za gojenje špargljev v Walbecku in okolici (Spargelbaugenossenschaft Walbeck und Umgegend e.G.). Od tedaj kmetje, ki jih povezuje predlagateljica vloge, gojijo šparglje na zadružni osnovi in jih tržijo pod imenom „Walbecker Spargel“. Med letoma 1932 in 1938 je 36 000 stotov špargljev dobavila v Straelen za dražbo, kar je nekoč revni vasici Walbeck prineslo 1,3 milijona mark. Leta 1936 je med sezono špargljev vas obiskalo 40 000 ljubiteljev špargljev.

Med drugo svetovno vojno je gojenje špargljev zamrlo. Znova se je začelo po reformi valute leta 1948. Danes šteje predlagateljica vloge 50 članov, ki obdelujejo 80 hektarjev špargljev.

Pesem z naslovom „Walbecker Heimatlied“ Jakoba Schopmannsa (besedilo, 1935, objava, Niederrheinische Landeszeitung 5. julij 1935) in njegovega sina Helmuta (glasba, 1977) kaže na pomen, ki ga imajo šparglji za identiteto vasi Walbeck in njene okolice:

„Mar ne poznaš mojega spokojnega Walbecka? Vasi špargljev ob meji? Tam v sončavi šparglji poženó, vselej kadar rosni pomladni dnevi se začnó.“

Vsako leto se na dvodnevnem prazniku špargljev na veliki slavnostni povorki gledalcem predstavi princesa špargljev, ki kraljuje na slavnostnem vozu, njena funkcija pa traja eno špargljevo leto. Je predstavnica vasi špargljev Walbecka na radiu in televiziji ter na sejmih in številnih ljudskih veselicah na območju Spodnjega Porenja.

Sklic na objavo specifikacije:

(Člen 5(7) Uredbe (ES) št. 510/2006)

http://register.dpma.de/DPMAregister/geo/detail.pdfdownload/13251

(1) UL L 93, 31.3.2006, str. 12.